# Bowling

### Z Wikipédie

Bowling je šport, ktorý aj na Slovensku najmä v posledných rokoch zachvátil všetky generácie. Lákadlom je často zdanlivá jednoduchosť. Veď hodiť bowlingovú guľu, ktorá sa kotúľa po hladkej dráhe takmer sama, nemôže byť nič zložité. Ale len na prvý pohľad. Hodiť ju správne - tak aby presne zasiahla cieľ, to vyžaduje presnosť aj cit. Tí, čo sa bowlingom aktívne zaoberajú, o tom určite vedia svoje.

## [úprava] História

Tak ako väčšina dnes populárnych športov má aj bowling dlhú a bohatú históriu. O tom niet pochýb. Málokto však tuší, že v roku 1930 objavil britský antropológ Sir Flinders Petrie v jednom z egyptských nálezísk predmety, ktoré s najväčšou pravdepodobnosťou slúžili k akejsi prehistorickej forme bowlingu. Ak je táto teória pravdivá, môžme vznik bowlingu zaradiť až do roku 3200 pred naším letopočnom.

Aj napriek tomu, že názory na túto teóriu sa líšia, je viac než isté, že v 14. storočí nášho letopočtu existovala v Anglicku hra, ktorú môžeme jednoznačne považovať za stredovekú verziu bowlingu. V tomto období existovalo niekoľko variantov hry s kolkami a tiež niekoľko ďalších hier, kde sa loptou vrhalo na iné objekty než sú kolky.

Práve osadníci z Anglicka, Dánska a Nemecka priniesli so sebou ako prví svoje varianty bowlingu tiež do Ameriky, kde sa tento šport teší mimoriadnej obľube. Jeho osud však v tejto krajine tiež nebol jednoduchý. V roku 1841 boli v štáte Connecticut dokonca zákonom zakázané akékoľvek hry založené na tomto princípe.

Napriek tomu, alebo možno práve preto jeho popularita stále rástla. A dnes sa bowlingom aktívne zaoberá viac ako 100 miliónov ľudí vo viac ako 90 krajinách na celom svete.

## [úprava] Opis hry

Cieľom hráča bowlingu je zhodiť hodom bowlingovej gule 10 kolkov, ktoré stoja vo vzdialenosti 18,5 metra rozostavané do rovnoramenného trojuholníka. Bowlingová guľa váži od 3,6 do 7,2 kg. Bowling sa hrá na body a vyhráva ten, kto v hre dosiahne najvyššie bodové skóre. V každej hre sa hádže v desiatich kolách po dva hody. Ak zhodí všetkých desať v poslednom kole, má hod navyše. V prípade, že hráč zhodí prvým hodom všetky kolky, druhý hod sa v danom kole nehrá. Každý hod sa považuje za platný, ak bowlingová guľa pretne hraničnú čiaru hracieho územia. Hráč je pri hádzaní nezastupiteľný a k hodu nesmie používať žiadne pomôcky.

Bowling sa hrá na dráhe, ktorá sa člení na tri časti: na kĺzajúcu, na rotujúcu a na oblúkovú. Pomenovania jednotlivých častí vychádzajú zo správania sa bowlingovej gule na dráhe. V prvej časti, ktorá je najviac naolejovaná, guľa kĺže, v druhej sa vytvára jej rotácia a v tretej, ktorá musí byť úplne suchá sa vytvára oblúk.

## [úprava] Bodovanie

- Strike: ak hráč zhodí všetky kolky prvým hodom, v danom kole už druhýkrát nehádže, ale získa 10 bodov + prémiu v hodnote jeho nasledujúcich dvoch hodov. Ak by trikrát po sebe získal strike, za prvé kolo by získal spolu 30 bodov. Ak hráč v poslednom kole dosiahne strike, má navyše ešte dva hody. Do hodnotenia sa mu však priratúva iba prémia za tieto dva hody.

Príklad:

  1. kolo, 1. guľa: 10
  2. kolo, 1. guľa: 10
  3. kolo, 1. guľa: 10
  4. kolo, 1. guľa: 3
  4. kolo, 2. guľa: 6

Za prvé kolo získa 30, za 2. 23, za 3. 19 a za 4. 9 bodov, spolu 81 bodov

- Spare: ak hráč v kole zhodí všetky kolky dvoma hodmi, získa 10 bodov + prémiu za prvý hod nasledujúceho kola.

V desiatich kolách sa dá maximálne získať 300 bodov, musel by však v každom hode získať strike.

## [úprava] Tipy

### [úprava] Výber bowlingovej gule

Výber bowlingovej gule, s ktorou budete hrať, je tiež jedným z rozhodujúcich faktorov úspechu. Dôležitý je priemer otvorov aj vzdialenosť medzi otvormi pre prsty a pre palec. Klasická bowlingová guľa sa drží dvoma prstami a palcom. Prsty by mali byť do otvorov vsunuté po druhý kĺb, palec celý. Dlaň by sa mala voľne dotýkať povrchu gule.

### [úprava] Hodenie bowlingovej gule

Guľa by mala byť hodená vo chvíli, keď míňa členok kĺzajúcej nohy - u ľavákov je to pravá noha, u pravákov ľavá. Guľa by nohu mala míňať vo vzdialenosti cca. 5 cm. V tom okamžiku je telo optimálne rozvrhnuté a pripravené zasianuť cieľ najpresnejšie.

### [úprava] Mierenie

Presne zamieriť je ďalším kľúčom k úspechu v tomto športe. Aj napriek tomu, že zamierenie je súčasťou všetkých loptových hier, v bowlingu sa predsa len odlišuje. Nie je účelné sledovať samotné kolky. Pomôckou k presnému miereniu pri bowlingu sú značky na dráhe.

## [úprava] Pozri aj

- Kolky

Zdroj: "http://sk.wikipedia.org../../../b/o/w/Bowling.html"

Kategória: Šport

##### Views

- Článok
- Diskusia
- Aktuálna verzia

##### Hľadaj